KIRJALLINEN KYSYMYS E-1678/01 esittäjä(t): Rosa Miguélez Ramos (PSE) komissiolle. Liikenneverkot ja maankäytön suunnittelu.



Virallinen lehti nro 364 E , 20/12/2001 s. 0177 - 0178



KIRJALLINEN KYSYMYS E-1678/01 esittäjä(t): Rosa Miguélez Ramos (PSE) komissiolle (14. kesäkuuta 2001) Aihe: Liikenneverkot ja maankäytön suunnittelu Tiettyjen Euroopan unionin alueiden syrjäisen sijainnin ja taloudellisen ja sosiaalisen yhteenkuuluvuuden tason kanssa on selvä yhteys. Lisäksi unionin resurssit on selvästi keskitetty Euroopan kehittyneimpien ja helppojen kulkuyhteyksien päässä olevien alueiden liikenteen hyväksi. Onko liikenneverkostoja ja Euroopan maankäyttösuunnittelua tarkoitus koordinoida ja niveltää toisiinsa paremmin? Michel Barnier'n komission puolesta antama vastausluonnos (31. heinäkuuta 2001) Komission mielestä on huomattava liikennepolitiikan ja etenkin Euroopan laajuisen liikenneverkon kehittämistä koskevan liikennepolitiikan vaikutus aluesuunnitteluun ja alueellisten erojen pienenemiseen. Komission toisessa taloudellista ja sosiaalista yhteenkuuluvuutta käsittelevässä kertomuksessa(1) korostetaan, että 1990-luvun aikana toteutettiin suuria ponnistuksia kehityksestä jälkeen jääneiden alueiden ja koheesiorahaston tukea saavien maiden infrastruktuurien, etenkin maanteiden infrastruktuurien, nostamiseksi lähelle muiden alueiden ja maiden tasoa. Edistyksen takana ovat unionin rakennerahastot, joista tuettiin nimenomaan kehityksestä jälkeen jääneiden alueiden ja koheesiomaiden liikenneinfrastruktuureja. Komission äskettäin tekemässä tutkimuksessa osoitetaan selkeästi, että vähiten kehittyneet maat hyötyvät koheesiorahaston liikenneosiosta eniten: 20 prosenttia köyhimmistä alueista saa 80 prosenttia tuesta ja 40 prosenttia rikkaimmista alueista saa vain alle prosentin tuesta. On myös syytä korostaa, että on saatu toteutettua suuria hankkeita: esimerkiksi Juutinrauman sillan/tunnelin valmistuminen auttaa parantamaan Euroopan unionin mannerosien ja Pohjoismaiden välisiä yhteyksiä. Tämän liikenneyhteyden kehittäminen on tärkeää unionin alueellisen yhtenäisyyden varmistamiseksi, vaikkakaan Pohjoismaat eivät ole talouskehityksestä jäljessä. Näin ollen väite siitä, että unionin resurssit keskittyisivät pääasiassa Euroopan kehittyneimpien alueiden ja helppojen kulkuyhteyksien päässä olevien alueiden liikenteen hyväksi, on väärä. Valmistellessaan yhteisen liikennepolitiikan valkoista kirjaa ja Euroopan laajuista liikenneverkkoa koskevien suuntaviivojen tarkistamista komissio aikoo kuitenkin pohtia, kuinka Euroopan laajuista verkkoa koskevan politiikan avulla voitaisiin vahvistaa unionin alueen nykyistä tasapainoisempaa kehitystä. Perusedellytyksenä on oltava liikennevirtojen entistä tasaisempi jakautuminen unionin alueella, minkä saavuttamiseksi on samanaikaisesti toteutettava toimenpiteitä unionin keskiosien ruuhkien helpottamiseksi ja unionin äärialueiden liittämiseksi kauppavirtoihin. Myös uusia tarpeita on ilmaantunut, kuten rajaseutualueiden luominen toteuttamalla suuria infrastruktuureja luonnollisten esteiden voittamiseksi tai rannikkoalueiden tasapainon palauttaminen. Komissio aikoo esitellä Euroopan laajuista liikenneverkkoa koskevat suuntaviivat vuoden 2001 elokuun aikana. Sen odotetaan ehdottavan toimenpiteitä pullonkaulojen poistamiseksi sekä käynnistävän rajoitetun määrän uusia suurhankkeita tämän tavoitteen saavuttamiseksi. Euroopan aluesuunnittelun ja aluekehityksen seurantaverkon (ESPON) perustamiseen liittyvän ohjelman avulla voidaan syventää analyysejä, jotka koskevat alueiden infrastruktuurien käyttömahdollisuuksia ja liikennepolitiikan ja Euroopan laajuista verkkoa koskevan politiikan alueellisia vaikutuksia. Näistä hankkeista voidaan odottaa ensimmäisiä tuloksia vuonna 2003, jolloin tulokset voidaan yhdentää osaksi Euroopan laajuisen liikenneverkon suuntaviivoja koskevaa aiempaa laajempaa tarkistusta, jota komissio ehdottaa vuonna 2004 ja jossa esitellään muun muassa merten valtatiet -käsite ja pyritään yhdistämään unionin syrjäseutualueet yhä tiiviimmin Euroopan mantereeseen. (1) KOM(2001) 24 lopullinen.